“หุ้นเอเชีย” สดใส! รับ “ดาวโจนส์” ดีดแรง-ส่งออกญี่ปุ่นโตแกร่ง
“หุ้นเอเชีย” เช้านี้เปิดบวก ขานรับ “ดาวโจนส์” ดีดแรงกว่า 500 จุด - ยอดส่งออกญี่ปุ่นสดใส
“หุ้นเอเชีย” เช้านี้เปิดบวก ขานรับ “ดาวโจนส์” ดีดแรงกว่า 500 จุด - ยอดส่งออกญี่ปุ่นสดใส
21 ก.ค. 2564

ผู้สื่อข่าวรายงานว่า ตลาดหุ้นเอเชียปรับตัวขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 500 จุดเมื่อคืนนี้ เนื่องจากนักลงทุนเข้าช้อนซื้อหุ้นที่ร่วงลงอย่างหนักเมื่อวันจันทร์ที่ผ่านมา นอกจากนี้ตลาดยังได้ปัจจัยบวกจากรายงานตัวเลขการสร้างบ้านของสหรัฐที่สูงเกินคาด และยอดส่งออกของญี่ปุ่นที่พุ่งขึ้นอย่างแข็งแกร่งในเดือนมิ.ย.
ส่วนดัชนี SSE Composite ตลาดหุ้นจีนเปิดวันนี้ที่ 3,543.05 จุด เพิ่มขึ้น 6.26 จุด หรือ +0.18%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,747.06 จุด เพิ่มขึ้น 358.90 จุด หรือ +1.31% และดัชนี HSI ตลาดหุ้นฮ่องกงเปิดวันนี้ที่ 27,339.22 จุด เพิ่มขึ้น 79.97 จุด หรือ +0.29%
ด้านนักวิเคราะห์จากบริษัทฮอไรซอน อินเวสต์เมนท์ เซอร์วิสในรัฐอินเดียนาของสหรัฐ กล่าวว่า นักลงทุนเข้าช้อนซื้อหุ้นหลังจากดัชนีดาวโจนส์ดิ่งลงกว่า 700 จุดเมื่อวันจันทร์ที่ผ่านมา ซึ่งเป็นการร่วงลงหนักที่สุดนับตั้งแต่วันที่ 28 ต.ค.2563 อย่างไรก็ดีนักลงทุนยังคงจับตาการแพร่ระบาดทั่วโลกของไวรัสโควิด-19 สายพันธุ์เดลตา ซึ่งอาจส่งผลกระทบต่อรายได้ของภาคธุรกิจ
ทั้งนี้ตลาดยังได้รับปัจจัยบวกจากรายงานของกระทรวงพาณิชย์สหรัฐซึ่งระบุว่า ตัวเลขการเริ่มต้นสร้างบ้านพุ่งขึ้น 6.30% ในเดือนมิ.ย. สู่ระดับ 1.643 ล้านยูนิต สูงกว่าที่นักวิเคราะห์คาดการณ์ที่ระดับ 1.590 ล้านยูนิต โดยได้รับแรงหนุนจากอุปสงค์ในตลาด แม้ว่าราคาไม้ซึ่งเป็นวัสดุก่อสร้างที่สำคัญในการสร้างบ้าน ยังคงปรับตัวขึ้นก็ตาม
นอกจากนี้นักลงทุนในภูมิภาคยังขานรับปัจจัยบวกจากรายงานของกระทรวงการคลังญี่ปุ่นในวันนี้ว่า ยอดส่งออกเดือนมิ.ย.ของญี่ปุ่นพุ่งขึ้น 48.60% เมื่อเทียบเป็นรายปี ซึ่งสูงกว่าที่นักวิเคราะห์คาดการณ์ไว้ที่ 46.20%